**DĖL ROKIŠKIO KRAŠTO GARBĖS PILIEČIO VARDO SUTEIKIMO JONUI DOVYDĖNUI**

2019 m. gegužės 31 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Rokiškio rajono savivaldybės tarybos 2011 m. kovo 4 d. sprendimu Nr. TS-3.35 ,,Dėl Rokiškio krašto garbės piliečio vardo suteikimo ir apdovanojimo Rokiškio rajono savivaldybės mero padėkos raštais nuostatų patvirtinimo“, atsižvelgdama į Apdovanojimų komisijos 2019 m. balandžio 25 d. protokolą Nr. 3, Rokiškio rajono savivaldybės taryba n u s p r e n d ž i a:

 Suteikti Rokiškio krašto garbės piliečio vardą kultūros mecenatui, fotomenininkui Jonui Dovydėnui.

 Šis sprendimas per vieną mėnesį gali būti skundžiamas Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Aurimas Laužadis

Rokiškio rajono savivaldybės tarybai

**SPRENDIMO PROJEKTO ,,DĖL ROKIŠKIO KRAŠTO GARBĖS PILIEČIO VARDO SUTEIKIMO JONUI DOVYDĖNUI“ AIŠKINAMASIS RAŠTAS**

 **Tarybos sprendimo projekto tikslas** – suteikti Rokiškio krašto garbės piliečio vardą kultūros mecenatui, fotomenininkui Jonui Dovydėnui.

**Šiuo metu esantis teisinis reglamentavimas.** Rokiškio rajono savivaldybės tarybos 2011 m. kovo 4 d. sprendimas Nr. TS-3.35 ,,Dėl Rokiškio krašto garbės piliečio vardo suteikimo ir apdovanojimo Rokiškio rajono savivaldybės mero padėkos raštais nuostatų patvirtinimo“, Apdovanojimų komisijos 2019 m. balandžio 25d. protokolas Nr. 3, Rokiškio rajono savivaldybės Juozo Keliuočio viešosios bibliotekos teikimas - paraiška ,,Rokiškio rajono savivaldybės apdovanojimui gauti“

**Sprendimo projekto esmė.** Fotomenininkas **Jonas Dovydėnas** gimė 1939 m. vasario 12 d. Kaune. Jis yra išeivijos rašytojo, kilusio iš Rokiškio r. Trumpiškio km., Liudo Dovydėno sūnus. 1944 m. kartu su tėvais pasitraukė į Vokietiją ir penkerius metus praleido karo pabėgėlių stovykloje, o 1949 m. emigravo į Jungtines Amerikos Valstijas. 1959–1961 m. tarnavo Jungtinių Amerikos Valstijų karinėse oro pajėgose, kur ir pradėjo domėtis fotografijos menu. 1965 m. baigė Browno universitetą Providence (anglų kalbą ir literatūrą). 1964–1965 m. mokėsi fotografijos Rod Ailando dizaino institute (pas H. M. Callahaną), 1965–1968 m. – Ilinojaus technologijos institute (pas A. Siskindą). 1967–1968 m. dirbo Čikagos miesto atkūrimo departamente fofografu. Fotografavo žurnalams „The Times“, „National Geographic“, „Adventure“, „Soldier of Fortune“, „Chicago Magazine“ ir kitiems. Dalyvauja parodose; surengė individualias parodas Lietuvoje (Vilniuje 1982, 1989, 2002, 2007, 2018 m.) ir užsienyje (Čikagoje 1967, 1972–1973, 1978–1979 m., Vašingtone 1980 m., Maskvoje 2003 m.). Kuria reportažines, reklamines fotografijas. Fotografuoja architektūrą, peizažus, etnines žmonių bendrijas, jų buitį, karo vaizdus, atskiras asmenybes. Fotografijoms būdinga psichologinė, meninė įžvalga, įtaigumas. Jono Dovydėno kūryboje vyrauja preciziška technika atlikta nespalvotoji fotografija. Jis sukūrė fotografijų ciklus ir išleido jų fotoalbumus: „Nevada: Kelionė“ (Nevada: Journey 1969–1980) (išleistas 1987 m. ), „Veidai“ (Faces, 1976 m.), „Čikagos namai“ (Chicago Houses 1976) (išleistas 1979 m.), „Sugrįžimas į paliktą kraštą“ (Another Country also Mine 1996–2002) (išleistas 2002 m.). Kiti Jono Dovydėno fotografijų ciklai: „Čikagos etninis gyvenimas“ (1977), „Afganistanas“ (1985–2009). Jo kūrinių turi Meno institutas Čikagoje, Meno institutas Mineapolyje, Kongreso biblioteka Vašingtone.

Jonas Dovydėnas yra 2007 m. Lietuvos rašytojų sąjungos įsteigtos ir nuo 2010 m. Rokiškyje teikiamos [Liudo Dovydėno premijos už geriausią lietuvišką romaną](https://www.vle.lt/Straipsnis/Liudo-Dovydeno-premija-125614) mecenatas ir vertinimo komisijos narys. Teikiant vieną iš Liudo Dovydėno premijų Rokiškio Šv. Juozapo Koplyčioje, J. Dovydėnui kilo idėja sukurti naujus koplyčios vitražus, nors čia jų niekada nebuvo. Šią gražią kultūrinę iniciatyvą Jonas įgyvendino kartu su nacionalinės kultūros ir meno premijos laureatu dailininku- vitražistu Algirdu Dovydėnu, parengusiu koplyčios vitražų eskizus. Po dailininko mirties [2015](https://lt.wikipedia.org/wiki/2015) m., jo pradėtą darbą tęsė dailininkė Ieva Paltanavičiūtė, atlikdama visą techninį darbą pagal sukurtą projektą. Jonas Dovydėnas finansavo didžiąją Rokiškio Šv. Juozapo koplyčios vitražų dalį. Jonas Dovydėnas yra išeivijos rašytojo Liudo Dovydėno Rinktinių Raštų (8 tomai) leidybos mecenatas. 145 egz. Raštų J. Dovydėnas dovanojo Rokiškio Juozo Keliuočio viešajai bibliotekai.

 Šiuo metu Jonas Dovydėnas su šeima gyvena JAV. Į Rokiškį atvyksta kasmet įteikti literatūrinę Liudo Dovydėno premiją geriausio lietuviško romano autoriui. Tuo pačiu aplanko tėvo rašytojo Liudo Dovydėno gimtąjį Trumpiškio kaimą, Čedasų mokyklą ir joje įkurtą rašytojo atminimo muziejų. Drauge su Jonu Dovydėnu, kaip premijos mecenatu, Rokiškį ir Čedasus jau aplankė žymiausi Lietuvos rašytojai, premijos laureatai Kristina Sabaliauskaitė, Sigitas Parulskis, Donaldas Kajokas, Vytautas Martinkus, Vladas Kalvaitis, Birutė Jonuškaitė, Valdas Papievis, Markas Zingeris ir Grigorijaus Kanovičiaus sūnus Sergejus.

**Galimos pasekmės, priėmus siūlomą tarybos sprendimo projektą:**

**teigiamos** – Suteikti Rokiškio krašto Garbės piliečio vardą siūlome:

* už Rokiškio Šv. Juozapo koplyčios vitražų sukūrimo idėjos aktualizavimą ir vitražų dalinį finansavimą;
* už respublikinės literatūrinės premijos, siejamos su Rokiškio krašto išeivijos rašytojo Liudo Dovydėno vardu, mecenatystę;
* už dovanotus Liudo Dovydėno Rinktinių raštų komplektus Rokiškio rajono bibliotekoms;
* už Rokiškio rajono lankytinų vietų pažintinę sklaidą respublikos rašytojų tarpe.

**neigiamos** –nėra.

**Kokia sprendimo nauda Rokiškio rajono gyventojams.** Tiesioginės naudos rajono gyventojams nėra.

**Finansavimo šaltiniai ir lėšų poreikis.** Sprendimui įgyvendinti lėšas sudaro regalijų ir gėlių kaina.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas** –teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vedėjas Aurimas Laužadis